ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1031/98 υποβολή: Richard Howitt (PSE) προς την Επιτροπή (6 Απριλίου 1998)

Θέμα: Δάνειο του Δήμου της Δρέσδης σε στερλίνες με επιτόκιο 5 1/2 % του 1927 - 7 ομόλογα των 100 στερλινών

Το 1927 ο Δήμος της Δρέσδης και το Κράτος της Σαξονίας ζήτησαν τη βοήθεια των Lazard Bros και Hambros Bank για να μπορέσουν να συγκεντρώσουν χρήματα στη Βρετανία. Οι επενδυτές κατέβαλαν ρευστό και έλαβαν ομόλογα που επρόκειτο να εξαργυρωθούν έως το 1952 το αργότερο. Επρόκειτο να καταβληθεί και τόκος με επιτόκιο 5 1/2 % από τη Δρέσδη και 6 % από τη Σαξονία. Οι καταβολές τόκου σταμάτησαν το 1939 και η Σαξονία και η Δρέσδη ευρέθησαν πίσω από τις ρωσικές γραμμές. Μολονότι αποτελούν τώρα τμήμα της επανενωμένης Γερμανικής Δημοκρατίας, ουδείς επιθυμεί να αναλάβει ευθύνη έναντι των κατόχων ομολόγων στο Ηνωμένο Βασίλειο. Θα μπορούσε η Επιτροπή να γνωστοποιήσει στην ψηφοφόρο από την εκλογική μου περιφέρεια κ. Briggs εάν τα ως άνω ομόλογα ισχύουν ακόμη και, εάν ισχύουν, ποίος φέρει την ευθύνη αποπληρωμής;

Απάντηση του κ. Santer εξ ονόματος της Επιτροπής (29 Απριλίου 1998)

Η ερώτηση που τέθηκε ανήκει αποκλειστικά στη δικαιοδοσία των αρμόδιων εθνικών αρχών και όχι της Επιτροπής.
ΓΡΑΠΤΗ ΕΡΩΤΗΣΗ E-0753/98 υποβολή: Joan Colom i Naval (PSE) προς την Επιτροπή (18 Μαρτίου 1998)

Θέμα: Εκκαθάριση πιστώσεων κοινοτικών προγραμμάτων

Θα μπορούσε η Επιτροπή να μας ανακοινώσει ποιό ήταν το ύψος των πιστώσεων των οποίων εκκρεμούσε η εκκαθάριση στις 31.12.1997 (αναφέροντας εάν οι αντίστοιχες πιστώσεις αναλήψεων υποχρεώσεων αφορούν τα έτη 1997, 1996, 1995, 1994, 1993 ή προηγούμενα) όσον αφορά τα ακόλουθα προγράμματα και δημοσιονομικά κονδύλια:

1. Πρόγραμμα-πλαίσιο στον τομέα της έρευνας

2. PHARE

3. TACIS

4. MEDA

5. B7-30 συνεργασία με τις αναπτυσσόμενες χώρες της Ασίας

6. Β7-31 συνεργασία με τις αναπτυσσόμενες χώρες της Λατινικής Αμερικής

Απάντηση του κ. Liikanen εξ ονόματος της Επιτροπής (26 Μαΐου 1998)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού πίνακα που περιέχει τις πληροφορίες που ζητήθηκαν.
ΓΡΑΠΤΗ ΕΡΩΤΗΣΗ E-1331/98 υποβολή: Leonie van Bladel (UPE) και James Janssen van Raay (UPE) προς το Συμβούλιο (28 Απριλίου 1998)

Θέμα: Σημαιοστολισμός κατά την 15η Αυγούστου

Την 15η Αυγούστου 1998 συμπληρώνονται 53 χρόνια από τη λήξη του φρικιαστικού Δευτέρου Παγκοσμίου Πολέμου και την απόφαση που έλαβαν οι λαοί να μην υπάρξει πλέον παγκόσμιος πόλεμος.

Εξετάζει το Συμβούλιο το ενδεχόμενο να εορτάζεται κάθε χρόνο η 15η Αυγούστου ως ημερομηνία που προοιωνίζει την αιώνια ειρήνη; Προτίθεται το Συμβούλιο να καλέσει όλες τις χώρες της Ευρωπαϊκής Ένωσης να σημαιοστολισθούν εφέτος στις 15 Αυγούστου ως ένδειξη ειρήνης;

Απάντηση (6 Ιουλίου 1998)

Το Συμβούλιο δεν εξέτασε την ερώτηση των αξιότιμων μελών του Κοινοβουλίου.
ΓΡΑΠΤΗ ΕΡΩΤΗΣΗ P-0841/98 υποβολή: Anne-Marie Schaffner (UPE) προς την Επιτροπή (11 Μαρτίου 1998)

Θέμα: Eναρμόνιση των πνευματικών δικαιωμάτων

Η οδηγία που αφορά την εναρμόνιση των πνευματικών δικαιωμάτων προβλέπει ότι η διάρκεια του δικαιώματος είναι μέχρι 70 χρόνια μετά το θάνατο του δημιουργού (πρβλ. άρθρο πρώτο της οδηγίας 93/98 ΕΟΚ ((ΕΕ L 290 της 24.11.1993, σελ. 9 ))).

Αυτή η κοινοτική διάταξη που πρέπει να επεκταθεί και στα συναφή δικαιώματα, συμπεριλαμβανομένου του δικαιώματος παρακολούθησης, είναι δεσμευτική ώστε να μην μπορούν τα κράτη μέλη να παρατείνουν τη διάρκεια αυτή, ή αντιθέτως μπορούν μονομερώς να την παρατείνουν για κάποιους λόγους; Εάν ισχύει το δεύτερο, θα οδηγούμασταν σε έλλειψη εναρμόνισης και σε διαφοροποιημένες καταβολές δικαιωμάτων ανάλογα με τα κράτη μέλη, πράγμα αντίθετο με τους επιδιωκόμενους στόχους.

Μπορεί να παράσχει η Επιτροπή διευκρινίσεις επί του προκειμένου;

Απάντηση του κ.Monti εξ ονόματος της Επιτροπής (5 Μαίου 1998)

Η οδηγία 93/98/ΕΟΚ περί εναρμονίσεως της διάρκειας προστασίας του δικαιώματος πνευματικής ιδιοκτησίας και ορισμένων συγγενών δικαιωμάτων τέθηκε σε ισχύ την 1η Ιουλίου 1995. Όπως υποδεικνύει το Αξιότιμο Μέλος του Κοινοβουλίου, προβλέπει ότι η προστασία του δικαιώματος της πνευματικής ιδιοκτησίας ισχύει για όλη τη διάρκεια της ζωής του δημιουργού και 70 έτη μετά τον θάνατό του.

Στην τροποποιημένη πρόταση οδηγίας της σχετικά με την εναρμόνιση των εθνικών νομοθεσιών στον τομέα του δικαιώματος παρακολούθησης που θεσπίστηκε στις 12 Μαρτίου 1998 ((COM (98) 78 )), η Επιτροπή τροποποίησε το άρθρο 8 μετά από γνώμη του Κοινοβουλίου, προκειμένου να διευκρινίσει ότι η διάρκεια της προστασίας του δικαιώματος παρακολούθησης ισχύει για 70 έτη μετά τον θάνατο του δημιουργού.

Το άρθρο 10 της οδηγίας 93/98/ΕΟΚ προβλέπει στην παράγραφο 2 ότι η οδηγία εφαρμόζεται άμεσα σε όλα τα έργα και αντικείμενα προστασίας που προστατεύονται σε ένα τουλάχιστον κράτος μέλος, κατά την ημερομηνία έναρξης ισχύος της οδηγίας, κάτι που είχε ως αποτέλεσμα μία ανανέωση των δικαιωμάτων σε ορισμένα κράτη μέλη. Εφαρμόζεται λοιπόν υπό τη στενή της έννοια, όπως την αντιλαμβάνεται το Αξιότιμο Μέλος του Κοινοβουλίου. Πρέπει να διευκρινισθεί παρ'όλα αυτά ότι στα πλαίσια του ίδιου άρθρου 10, τα κράτη μέλη δύνανται να θεσπίζουν «τις αναγκαίες διατάξεις προκειμένου να προστατεύουν, ιδίως, τα κεκτημένα δικαιώματα τρίτων». Η διάταξη αυτή επομένως επιτρέπει στα κράτη μέλη να θεσπίζουν τις μεταβατικές διατάξεις προκειμένου να σεβασθούν τη νομική τους παράδοση, ιδίως όσον αφορά τον σεβασμό των κεκτημένων δικαιωμάτων και της δικαιολογημένης εμπιστοσύνης. Το αιτιολογικό 26 της ίδιας οδηγίας προβλέπει ειδικά την περίπτωση των ισχυόντων συμβολαίων και το αιτιολογικό 27 προσδιορίζει τα όρια δράσης των κρατών μελών. Εν πάση περιπτώσει, η εν λόγω διάταξη πρέπει να θεωρηθεί ως παρέκκλιση στη γενική αρχή της άμεσης εφαρμογής της οδηγίας, και συνεπώς πρέπει να ερμηνεύεται υπό τη στενή της έννοια και για περιορισμένο χρονικό διάστημα.
ΓΡΑΠΤΗ ΕΡΩΤΗΣΗ E-0731/98 υποβολή: Sφren Wibe (PSE) προς την Επιτροπή (18 Μαρτίου 1998)

Θέμα: Διαπραγματεύσεις σχετικά με την επιδότηση μεταφορών για τη Volvo στο βόρειο τμήμα της Σουηδίας (Norrland)

Εδώ και αρκετό χρόνο διεξάγονται διαπραγματεύσεις μεταξύ της Επιτροπής και της σουηδικής κυβέρνησης σχετικά με τους κανόνες για την κρατική επιδότηση μεταφορών. Η Επιτροπή αμφισβήτησε την επιδότηση μεταφορών προς το εργοστάσιο της Volvo στο Umeε.

Πολλά στο Umeε εξαρτώνται από μια θετική έκβαση των διαπραγματεύσεων. Πότε αναμένεται αποτέλεσμα των διαπραγματεύσεων;

Απάντηση του κ.Van Miert εξ ονόματος της Επιτροπής (16 Απριλίου 1998)

Το Αξιότιμο Μέλος αναφέρεται στις διαπραγματεύσεις μεταξύ της Επιτροπής και της σουηδικής κυβέρνησης σχετικά με τις ενισχύσεις για τις μεταφορές περιφερειακού χαρακτήρα και ιδίως σχετικά με τις ενισχύσεις για τις μεταφορές που χορηγήθηκαν στο εργοστάσιο Volvo στην Umeε.

Η Επιτροπή κίνησε επίσημη διαδικασία έρευνας σύμφωνα με το άρθρο 93 παράγραφος 2 της συνθήκης ΕΚ, που αφορά τις ενισχύσεις για τις μεταφορές στο εργοστάσιο Volvo στην Umeε τον Σεπτέμβριο 1997. Η σουηδική κυβέρνηση ενημερώθηκε σχετικά με επιστολή της 30ης Σεπτεμβρίου 1997.

Κατά τη διάρκεια της εφαρμογής της διαδικασίας, η Επιτροπή συμπέρανε ότι η εν λόγω ενίσχυση μπορούσε να χαρακτηριστεί ήδη υφισταμένη. Συνεπώς, η διαδικασία του άρθρου 93 παράγραφος 2 της συνθήκης ΕΚ δεν ήταν η κατάλληλη, και αντί αυτής θα έπρεπε να είχε εφαρμοσθεί η διαδικασία του άρθρου 93 παράγραφος 1 και να είχαν ληφθεί κατάλληλα μέτρα. Σε αυτό το πλαίσιο, με επιστολή της 3ης Μαρτίου 1998, η Σουηδία δέχτηκε να λάβει ορισμένα μέτρα που της είχαν προταθεί, τα οποία εκφράζουν τους όρους εφαρμογής του προγράμματος ενισχύσεων για τις μεταφορές στο εργοστάσιο Volvo Truck Corporation στην Umeε. Για τον λόγο αυτό, στις 25 Μαρτίου 1998, η Επιτροπή αποφάσισε να κλείσει τη διαδικασία του άρθρου 93 παράγραφος 2 και να δεχτεί ότι τα μέτρα που πρόκειται να λάβει η Σουηδία είναι επαρκή και κατάλληλα σύμφωνα με το άρθρο 93 παράγραφος 1.
ΓΡΑΠΤΗ ΕΡΩΤΗΣΗ E-1327/98 υποβολή: Rolf Berend (PPE) προς το Συμβούλιο (28 Απριλίου 1998)

Θέμα: Αμοιβαία αναγνώριση πτυχίων διδασκαλίας στην ΕΕ

Αναγνωρίζεται ένα γερμανικό πτυχίο διδασκαλίας ως πλήρες πιστοποιητικό σπουδών στην ΕΕ και δικαιούνται οι κάτοχοι των πτυχίων αυτών να εργαστούν ως δάσκαλοι ή καθηγητές σε άλλα κράτη μέλη της ΕΕ;

Ισχύει η ρύθμιση αυτή και για δασκάλους/καθηγητές που εργάζονται στα νέα ομόσπονδα κράτη της Γερμανίας οι οποίοι έχουν λάβει το πτυχίο τους στην πρώην ΛΔΓ και διαθέτουν εν τω μεταξύ πρακτική πείρα δεκαετιών;

Απάντηση (13/14 Ιουλίου 1998)

Διάφορα νομοθετήματα περί της αμοιβαίας αναγνώρισης πτυχίων έχουν εκδοθεί σε κοινοτικό επίπεδο για να διευκολύνουν την πραγματική άσκηση των ελευθεριών κυκλοφορίας που θεσπίζει η συνθήκη Ε.Ε.

Δεδομένου ότι σύμφωνα με το άρθρο 155 της συνθήκης Ε.Ε., η Επιτροπή μεριμνά για την εφαρμογή των διατάξεων που θεσπίζονται δυνάμει αυτής της συνθήκης, το Συμβούλιο παραπέμπει τον αξιότιμο κο Βουλευτή στην απάντηση που έδωσε η Επιτροπή στην γραπτή ερώτηση αριθ. 1326/98 που είχε υποβάλει ο αξιότιμος κος Βουλευτής για το ίδιο θέμα.
ΓΡΑΠΤΗ ΕΡΩΤΗΣΗ E-0574/98 υποβολή: Edouard des Places (I-EDN) προς την Επιτροπή (4 Μαρτίου 1998)

Θέμα: Νόμος γεωργικού προσανατολισμού

Στη Γαλλία, ο Υπουργός Γεωργίας έθεσε υπόψη των επαγγελματικών γεωργικών οργανώσεων το σχέδιο νόμου περί γεωργικού προσανατολισμού. Το σχέδιο νόμου προβλέπει, στον τίτλο του Ι, τη δημιουργία Εδαφικών Συμβάσεων Εκμετάλλευσης (ΕΣΕ).

Οι συμβάσεις αυτές θα καταρτίζονται με τις διοικητικές αρχές, θα αφορούν το σύνολο των δραστηριοτήτων της εκμετάλλευσης, θα περιλαμβάνουν πρόγραμμα δράσεων το οποίο θα λαμβάνει υπόψη τους στόχους της παραγωγής αγαθών και υπηρεσιών, διαχείρισης του χώρου και προστασίας του περιβάλλοντος, θα εντάσσονται δε στο πλαίσιο των εθνικών και περιφερειακών προσανατολισμών.

Στην αιτιολόγηση του άρθρου 3 σχετικά με τη δημιουργία ταμείου χρηματοδότησης των ΕΣΕ διευκρινίζεται σαφώς ότι το ταμείο αυτό θα τροφοδοτείται σε μια πρώτη φάση από εθνικές πιστώσεις και εν συνεχεία από τις πιστώσεις που θα αντληθούν από την αναμόρφωση των ενισχύσεων της ΚΓΠ, ως αποτέλεσμα της μεταρρύθμισης.

Λαμβάνοντας υπόψη τη λογική του προϋπολογισμού, θεωρεί η Επιτροπή ότι είναι δυνατή η μεταφορά των πιστώσεων που θα προκύψουν από την αναμόρφωση μιας ΚΟΑ προς άλλες γεωργικές παραγωγές εξαρτημένων ή μη από μια άλλη ΚΟΑ;

Η ίδια η αρχή στην οποία στηρίζονται οι Εδαφικές Συμβάσεις Εκμετάλλευσης δεν θα έχει ως συνέπεια την επανεθνικοποίηση της ΚΓΠ σε κάποιο βαθμό και δεν θα αναιρέσει τη λογική της γεωργικής πολιτικής που διέπει όλες τις ΚΟΑ;

Απάντηση του κ. Fischler εξ ονόματος της Επιτροπής (2 Απριλίου 1998)

Το Αξιότιμο Μέλος του Κοινοβουλίου παρακαλείται να αναφερθεί στην απάντηση της Επιτροπής στην γραπτή ερώτησή του Ρ-514/98 ((βλέπε σελίδα 77. )).

Εξάλλου, η Επιτροπή υπενθυμίζει ότι καταβάλλει προσπάθειες για την εξασφάλιση της συνοχής μεταξύ της πολιτικής της σε θέματα κρατικών ενισχύσεων στον γεωργικό τομέα και των στόχων της κοινής γεωργικής πολιτικής, αποφεύγοντας κυρίως να υπάρχει επικάλυψη των εθνικών ενισχύσεων με τους μηχανισμούς των κοινών οργανώσεων αγοράς.
ΓΡΑΠΤΗ ΕΡΩΤΗΣΗ E-0910/98 υποβολή: Daniel Varela Suanzes-Carpegna (PPE) προς την Επιτροπή (26 Μαρτίου 1998)

Θέμα: Εισαγωγή ημι-κονσερβών αντζούγιας σε άρμη και σε λάδι προελεύσεως τρίτων χωρών

Μπορεί η Επιτροπή να μας πληροφορήσει ποίος είναι ο όγκος των εισαγωγών ημικονσερβών αντζούγιας σε άρμη και σε λάδι προερχομένων από τρίτες χώρες, αναφέροντας αναλυτικά ανά χώρα προέλευσης την ποσότητα που εισέρχεται στο έδαφος της Ευρωπαϊκής Ένωσης;

Κοινή απάντηση του κας Bonino εξ ονόματος της Επιτροπής στις γραπτές ερωτήσεις E-0907/98, E-0908/98, E-0909/98, E-0910/98, E-0911/98, E-0912/98, E-0913/98, E-0914/98 και E-0915/98 (30 Απριλίου 1998)

Λόγω του εύρους της απάντησης, στην οποία περιλαμβάνονται πολλοί πίνακες, η Επιτροπή την διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-1311/98 υποβολή: Josι Garcνa-Margallo y Marfil (PPE) προς την Επιτροπή (29 Απριλίου 1998)

Θέμα: Μετάβαση στο Ευρώ το 1999

Χάρις στη συμφωνία σταθερότητας και ανάπτυξης που ενέκρινε τον Ιούνιο του 1997 το Ευρωπαϊκό Συμβούλιο του Άμστερνταμ τα κράτη μέλη υποχρεούνται να θέτουν ως μεσοπρόθεσμο στόχο τους την «επίτευξη μιας σχεδόν ισοσκελισμένης ή πλεονασματικής δημοσιονομικής κατάστασης». Εάν συνεχίσουν τις δημοσιονομικές προσαρμογές τους κατά τα επόμενα έτη, τα κράτη μέλη θα διαθέτουν πλέον δημόσια οικονομικά που θα τους επιτρέπουν να αντιμετωπίζουν πολύ πιο εύκολα τις δημοσιονομικές συνέπειες ενδεχομένων αρνητικών εξελίξεων των οικονομικών τους.

Ποια όμως θα ήταν, κατά την Επιτροπή, η σημερινή κατάσταση στην Αυστρία εάν το προαναφερθέν σύμφωνο σταθερότητας είχε ισχύσει στην περίοδο 1992-1997;

Απάντηση του κ. de Silguy εξ ονόματος της Επιτροπής (2 Ιουνίου 1998)

Το σύμφωνο σταθερότητας και ανάπτυξης αποτελείται από ψήφισμα του Ευρωπαϊκού Συμβουλίου της 7ης Ιουνίου 1997 ((ΕΕ C 236 της 2.8.1997. )), τον κανονισμό του Συμβουλίου (ΕΚ) αριθ. 1466/97 της 7ης Ιουλίου 1997 για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών ((ΕΕ L 209 της 2.8.1997. )), και τον κανονισμό του Συμβουλίου (ΕΚ) αριθ. 1467 της 7ης Ιουλίου 1997 για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (2). Στόχος του συμφώνου είναι η δημοσιονομική πειθαρχία στην οικονομική και νομισματική ένωση (ΟΝΕ) με την οποία θα δημιουργηθούν οι κατάλληλες προϋποθέσεις σταθερότητας για διαρκή ανάπτυξη. Παρέχει ένα ισχυρό σύστημα κινήτρων ώστε τα κράτη μέλη να μην έχουν υπερβολικό έλλειμμα ή να το διορθώνουν ταχύτατα αν παρουσιαστεί μια τέτοια κατάσταση.

Το 1992, το δημοσιονομικό έλλειμμα της Αυστρίας ανερχόταν σε 2,0% του ακαθάριστου εγχώριου προϊόντος (ΑΕΠ), και το 1993 το έλλειμμα ήταν 4,2% του ΑΕΠ. Μετά την ένταξη της Αυστρίας στην Κοινότητα τον Ιανουάριο του 1995, το Συμβούλιο αποφάσισε στις 10 Ιουλίου 1995 ότι υπήρχε υπερβολικό έλλειμμα στην Αυστρία (άρθρο 104Γ, παράγραφος 6, της συνθήκης ΕΚ). Την περίοδο που καλύπτεται από την ερώτηση του αξιότιμου μέλους του Κοινοβουλίου, δηλαδή από το 1992 έως το 1997, η δημοσιονομική πολιτική της Αυστρίας ήταν προσανατολισμένη στην σύγκλιση, δηλαδή στη διόρθωση της κατάστασης υπερβολικού ελλείμματος και στην τήρηση των κριτηρίων σύγκλισης σχετικά με τη δημοσιονομική κατάσταση. Επιπλέον, οι παράγραφοι 9 και 11 του άρθρου 104Γ, που αναφέρονται στις κυρώσεις, δεν εφαρμόστηκαν κατά τη διάρκεια του δεύτερου σταδίου της ΟΝΕ.
ΓΡΑΠΤΗ ΕΡΩΤΗΣΗ E-0925/98 υποβολή: Carles-Alfred Gasςliba i Bφhm (ELDR) προς την Επιτροπή (26 Μαρτίου 1998)

Θέμα: Πληροφορίες σχετικά με τη βοήθεια που χορήγησε η Ευρωπαοκή Ένωση στις ανώτατες σχολές και τα ερευνητικά ινστιτούτα της Καταλωνίας, το 1995, το 1996 και το 1997

Θα μπορούσε η Επιτροπή να αναφέρει σε ποιό ποσόν ανήλθε και σε ποιά μέτρα κατευθύνθηκε, το 1995, το 1996 και το 1997, η κοινοτική βοήθεια που χορηγήθηκε στις ανώτατες σχολές και τα ερευνητικά ινστιτούτα της Καταλωνίας, στο πλαίσιο:

1. του Πρώτου προγράμματος πλαισίου έρευνας, τεχνολογικής ανάπτυξης και επίδειξης,

2. των κοινοτικών προγραμμάτων στους τομείς της ενέργειας και του περιβάλλοντος,

3. των κοινοτικών πρωτοβουλιών και, ιδιαίτερα, του πρρογράμματος INTERREG,

4. των προγραμμάτων Socrates, Leonardo Da Vinci και Η Νεολαία με την Ευρώπη,

5. των περιφερειακών και των διαρθρωτικών ταμείων, και

6. των υπολοίπων κοινοτικών προγραμμάτων;

Απάντηση του κ. Santer εξ ονόματος της Επιτροπής (7 Μαΐου 1998)

Λόγω του εύρους της απάντησης, στην οποία περιλαμβάνονται πολλοί πίνακες, η Επιτροπή την διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-1351/98 υποβολή: Richard Corbett (PSE) προς την Επιτροπή (7 Μαΐου 1998)

Θέμα: Τουαλέτες στους γαλλικούς αυτοκινητοδρόμους

Θα ήταν πρόθυμη η Επιτροπή να συζητήσει με τις γαλλικές αρχές το πρόβλημα που υπάρχει με τις τουαλέτες στους χώρους στάθμευσης κατά μήκος των γαλλικών αυτοκινητοδρόμων, δεδομένου ότι εκατομμύρια πολίτες της ΕΕ από άλλα κράτη μέλη χρησιμοποιούν τις τουαλέτες αυτές κάθε χρόνο;

Θα ήταν συγκεκριμένα πρόθυμη να πιέσει τις γαλλικές αρχές να προβλέψουν ευπρεπείς τουαλέτες στους χώρους αυτούς; Συνειδητοποιεί την αντίφαση που υπάρχει ανάμεσα στο εν γένει υψηλό επίπεδο αυτών των χώρων στάθμευσης, πολλοί εκ των οποίων είναι όμορφα και γραφικά σχεδιασμένοι, και στις φρικώδεις συνθήκες που επικρατούν στις τουαλέτες οι οποίες συχνά είναι απλώς και μόνο μία τρύπα στο έδαφος και όχι μια κανονική τουαλέτα με κάθισμα;

Απάντηση του κ. Santer εξ ονόματος της Επιτροπής (26 Μαΐου 1998)

Η ερώτηση που τέθηκε ανήκει αποκλειστικά στη δικαιοδοσία των αρμόδιων εθνικών αρχών και όχι της Επιτροπής.
ΓΡΑΠΤΗ ΕΡΩΤΗΣΗ E-0154/98 υποβολή: John Iversen (PSE) προς την Επιτροπή (2 Φεβρουαρίου 1998)

Θέμα: Καπνοπαραγωγή στην Ανδόρα

Μπορεί να διευκρινίσει η Επιτροπή το ύψος των κονδυλίων που καταβάλλει η ΕΕ για την υποστήριξη της μη αποδοτικής και επιβλαβούς παραγωγής καπνού στην Ανδόρα;

Απάντηση του κ. Fischler εξ ονόματος της Επιτροπής (5 Μαρτίου 1998)

Η Επιτροπή πληροφορεί το αξιότιμο μέλος του Κοινοβουλίου ότι, εφόσον η Ανδόρα δεν ανήκει στα κράτη μέλη, η γεωργική παραγωγή της δεν υπόκειται στην κοινή οργάνωση της αγοράς στον τομέα του ακατέργαστου καπνού και, επομένως, δεν απολαύει κοινοτικών ενισχύσεων.
ΓΡΑΠΤΗ ΕΡΩΤΗΣΗ E-0472/98 υποβολή: Richard Howitt (PSE) προς την Επιτροπή (27 Φεβρουαρίου 1998)

Θέμα: Περίοδος διαπραγμάτευσης των ΕΕΠ για τη νέα περίοδο προγραμματισμού 1999-2006

Συμφωνεί η Επιτροπή ότι μία απαράδεκτη αιτία της καθυστερημένης δρομολόγησης των προγραμμάτων των Διαρθρωτικών Ταμείων κατά την περίοδο 1994-99, οφειλόταν στις μακροχρόνιες διαπραγματεύσεις για ορισμένα προγράμματα καθώς και στην βραδύτητα με την οποία ορισμένα κράτη μέλη ενέκριναν τα ΕΕΠ (Ενιαία Έγγραφα Προγραμματισμού); Μπορεί η Επιτροπή να μας δώσει ένα συνοπτικό πλαίσιο, του μέσου όρου του χρόνου που διέρευσε κατά τις περιόδους προγραμματισμού, για κάθε κράτος μέλος, μεταξύ της δημοσίευσης του σχεδίου ΕΕΠ από την Επιτροπή και της τελικής έγκρισής του από τα ενδιαφερόμενα κράτη μέλη; Τί μέτρα προτείνει η Επιτροπή για την επίλυση του προβλήματος αυτού κατά τη νέα περίοδο 1999-2006; Θα μπορούσε η λύση αυτή να περιλαμβάνει μιά χρονική προθεσμία σε συνδυασμό με έναν μηχανισμό διαιτησίας σε περίπτωση που η συμφωνία δεν θα επιτευχθεί μέχρι τη λήξη της προθεσμίας αυτής;

Απάντηση της κ. Wulf-Mathies εξ ονόματος της Επιτροπής (6 Απριλίου 1998)

Η πληθώρα χρηματοδοτικών μέσων και ο μεγάλος αριθμός σχεδίων εγγράφων προγραμματισμού - ορισμένα εκ των οποίων ανεπαρκή, κατά την κρίση της Επιτροπής - είναι ενδεικτική του γεγονότος ότι απαιτούνταν περισσότερος χρόνος προκειμένου να πληρωθούν οι προβλεπόμενες από τη νομοθεσία προδιαγραφές ποιότητας, και ιδιαίτερα εκείνες που απαιτούν ακριβή ποσοτικό προσδιορισμό των στόχων, εκ των προτέρων εκτίμηση των αναμενόμενων αποτελεσμάτων, πληροφορίες σχετικές με το περιβάλλον και συμμόρφωση προς την αρχή της προσθετικότητας.

Εφόσον παρατηρούνται διαφορές μεταξύ το πεδίου εφαρμογής και των τελικών στόχων των διαφόρων Ενιαίων Εγγράφων Προγραμματισμού, η Επιτροπή δεν θεωρεί σκόπιμο να προβεί σε δημοσίευση της ομάδας περιφερειών ανά κράτος μέλος, οι οποίες τοποθετούνται μεταξύ των περιφερειών που βρίσκονται στην κορυφή της κατάταξης και εκείνων που βρίσκονται στη βάση, κατόπιν σύγκρισης του χρόνου που χρειάστηκε ως την τελική τους έγκριση.

Όσον αφορά την προσεχή περίοδο προγραμματισμού, η Επιτροπή θα καταβάλει κάθε δυνατή προσπάθεια προκειμένου οι εργασίες για τα νέα προγράμματα να ξεκινήσουν το συντομότερο δυνατόν και να ολοκληρωθούν εγκαίρως. Ωστόσο, το περιεχόμενο των εγγράφων προγραμματισμού των κρατών μελών και η ημερομηνία έναρξης της επεξεργασίας τους καθορίζονται βάσει της σχετικής νομοθεσίας που διέπει τη διάθεση των δαπανών.

Η αποκτηθείσα εμπειρία από προηγούμενες περιόδους προγραμματισμού αποδεικνύει ότι, ως αναμένετο, επιτεύχθηκε συμφωνία μεταξύ της Επιτροπής και των κρατών μελών, στο πλαίσιο της εταιρικής σχέσης, παρά την ενίοτε ανεπαρκή ποιότητα των αρχικών προτάσεων. Δεν έχουν ακόμη προκύψει προβλήματα εξαιτίας ουσιαστικής ή αγεφύρωτης διάστασης απόψεων. Τόσο η Επιτροπή όσο και τα κράτη μέλη επιθυμούν να αφιερώνουν τον απαραίτητο χρόνο και να καταβάλλουν την ανάλογη προσπάθεια, προκειμένου να διασφαλίζεται ότι οι περίοδοι προγραμματισμού απορρέουν από κατάλληλα και εξισορροπημένα έγγραφα προγραμματισμού. Επομένως, η Επιτροπή δεν θεωρεί ως σκόπιμο να ορίσει χρονική προθεσμία για την επεξεργασία και την έγκρισή τους.
ΓΡΑΠΤΗ ΕΡΩΤΗΣΗ E-0537/98 υποβολή: Josι Apolinαrio (PSE) προς την Επιτροπή (4 Μαρτίου 1998)

Θέμα: Χρηματοδότηση των ΕΚΕΚ

Θα μπορούσε η Επιτροπή να με πληροφορήσει σχετικά με τις προοπτικές της μελλοντικής χρηματοδότησης των ΕΚΕΚ (Ευρωπαϊκών Κέντρων Επιχειρήσεων και Καινοτομιών) κατά τη χρηματοδοτική περίοδο 2000-2006;

Σε ποιο βαθμό είναι εξασφαλισμένη η συνέχεια αυτών των φορέων πληροφόρησης;

Απάντηση της κας Wulf- Mathies εξ ονόματος της Επιτροπής (8 Απριλίου 1998)

Τα ευρωπαϊκά κέντρα επιχειρήσεων και καινοτομιών (ΕΚΕΚ) δεν είναι οργανώσεις παροχής πληροφοριών αλλά παρέχουν συμβουλευτικές υπηρεσίες στις επιχειρήσεις για την δημιουργία και την ανάπτυξη καινοτόμων επιχειρήσεων. Η Επιτροπή αξιολογεί σήμερα το παρελθόν πρόγραμμα για την προώθηση των ΕΚΕΚ προκειμένου να καθορίσει, έως τα μέσα του 1998, εάν και από ποιά χρηματοδοτική πηγή θα πρέπει να συνεχίσει την παροχή χρηματοδότησης στο μέλλον.
ΓΡΑΠΤΗ ΕΡΩΤΗΣΗ E-0325/98 υποβολή: Per Gahrton (V) προς την Επιτροπή (17 Φεβρουαρίου 1998)

Θέμα: Κανόνες για την οικολογική καλλιέργεια

Οι ΗΠΑ σχεδιάζουν την εφαρμογή νέων κανόνων για την οικολογική καλλιέργεια οι οποίοι θα επιτρέπουν την ακτινοβολία, τη γενετική τροποποίηση, την εργοστασιακή παραγωγή κ.λ.π, μέθοδοι που συνήθως δεν επιτρέπονται κατά την οικολογική καλλιέργεια στην Ευρώπη.

Ποιά μέτρα σκοπεύει να λάβει η Επιτροπή για να αποφύγει προβλήματα στον ΠΟΕ για εκείνα τα κράτη μέλη, μεταξύ άλλων και τη Σουηδία, που επιθυμούν τη διατήρηση των αυστηρών προτύπων για τα προϊόντα που θεωρούνται οικολογικά;

Aπάντηση του κ. Fischler εξ ονόματος της Επιτροπής (2 Απριλίου 1998)

Σύμφωνα με τις ρυθμίσεις που προβλέπονται στο πλαίσιο της συμφωνίας του Παγκοσμίου Οργανισμού Εμπορίου (ΠΟΕ) σχετικά με τα τεχνικά εμπόδια στο εμπόριο, η Επιτροπή θα υποβάλει στις Ηνωμένες Πολιτείες τις παρατηρήσεις της όσον αφορά την προτεινόμενη ρύθμιση για τη βιολογική γεωργία.

Η Κοινότητα έχει ήδη εκπονήσει κανόνες για την παραγωγή και τη σήμανση των βιολογικών προϊόντων. Ο κανονισμός (ΕΟΚ) αριθ. 2082/91 της Επιτροπής περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής ((ΕΕ L 198 της 22.7.1991 )), προβλέπει στο άρθρο 11, καθεστώς ισοδυναμίας για τα προϊόντα που εισάγονται από τρίτες χώρες. Τη διαχείριση του εν λόγω καθεστώτος αναλαμβάνει η Επιτροπή (άρθρο 11, παράγραφος 1) ή τα κράτη μέλη, όπως στην περίπτωση αυτή για τα προϊόντα προέλευσης Ηνωμένων Πολιτειών (άρθρο 11, παράγραφος 6). Η κοινοτική νομοθεσία προβλέπει ότι πριν από την εισαγωγή βιολογικών προϊόντων προέλευσης τρίτων χωρών στην Κοινότητα πρέπει να αποδειχθεί ότι τα προϊόντα αυτά έχουν παραχθεί σύμφωνα με κανόνες παραγωγής και ελέγχου ισοδύναμους με εκείνους που εφαρμόζονται στα κοινοτικά προϊόντα. Παρομοίως, οι σχεδιαζόμενες ρυθμίσεις των Ηνωμένων Πολιτειών για τη βιολογική γεωργία περιλαμβάνουν διατάξεις για την ισοδυναμία όσον αφορά την εισαγωγή βιολογικών προϊόντων από άλλες χώρες στις Ηνωμένες Πολιτείες.